對酒歌答謝公靜
作者：黄庭堅
朝代：宋

paragraphs: 我爲北海飲，君作東武吟。
看君平生用意處，蕭灑定自知人心。
南陽城邊雪三日，愁陰不能分皂白。
摧輪踠蹄泥數尺，城門晝開眠賈客。
移人僵尸在旦夕，誰能忍饑待食麥。
身憂天下自有人，寒士何者愁填臆。
民生正自不願材，可乘以車可鞭策。
君不見海南水沈紫栴檀，碎身百鍊金博山。
豈如不蒙斧斤賞，老大絕崖霜雪間。
投身有用禍所集，何況四達之衢井先汲。
昨日青童天上回，手捧玉帝除書來。
一番通籍清都闕，百身書名赤城臺。
飛昇度世無虛日，怪我短褐趨塵埃。
顧謂彼童子，此何預人事。
但對清樽即眼開，一杯引人著勝地。
傳聞官酒亦自清，徑須沽取續吾瓶。
南山朝來似有意，今夜儻放春月明。